
Резюме: В доклада се прави систематизация на основните подходи (модели) при изучаването на рисковете в съвременното глобализирано, постмодерно, мрежово и рисково общество - Културен/символен подход, Подход Рисково общество, Governmentality подход и Адаптивен/абсорбтивен подход и се изучават възможни аспекти на тяхното приложение за страната ни при даването на отговор на някои критични фактори с деструктивно въздействие върху международната и националната среда за сигурност.

Abstract: The report systematizеs the basic approaches (models) to the study of risks in the contemporary globalized, postmodern, network, risk society: Cultural/symbolic approach, Risk society approach, Governmentality approach, Adaptative/absorptive approach; and discusses some possible aspects of their application for our country in giving responses to critical factors with destructive impacts on international and national security environment.

* * *


Относителната стабилност и приспиващото сетивата измамно спокойствие, с които за нас, европейците, се характеризираха последните двадесетина години и особено след края на войните на Балканите, останаха завинаги в миналото. Все повече имаме чувството, че се намираме върху подвижни пясъци, нараства нашата тревожност, страховете от сенките и дори от смътните очертания на новата реалност ни се струват неподлежащи на контрол.  Не би могло да бъде иначе - за да се убедим в това е достатъчно само да систематизираме основните характеристики и присъщи черти на света, в който живеем и трябва да живеем:


• процеси на турбулентност и хаос;


• силна динамика;

• ускорени темпове на промяна;


• ескалираща несигурност;


• засилваща се непредсказуемост;


• нарастващо ниво на сложност;


• съкращаване на времето за вземане на решения;


• навлизане в Рисковото общество на серийно произвежданите неопределености.


При превода на български език на Улрих Бек
 и Антъни Гидънс
 се използва изразът „серийно произвеждани несигурности“. Но и двамата автори употребяват не insecurity, а uncertainty. Uncertainty означава неопределеност, несигурност, неясност, неустановеност; докато insecurity означава несигурност, опасно положение. Всъщност Улрих Бек и Антъни Гидънс искат да кажат, че Рисковото общество не е рисково, защото в него има много несигурности, а защото има много неопределености и именно заради тази твърде висока степен на неопределеност, неизвестност, неяснота, се поражда и нашата несигурност. 


В уводните думи на няколко пъти бе упоменато Рисковото общество. Това, както ще се убедим, не е случайно. Главните характеристики и присъщите черти на света, очертани по-горе са последици от и аспекти на Промяната, преживявана от света. Тази Промяна се съпровожда с многопосочна и многоаспектна трансформация и има четири водещи измерения. За всяко от тях можем да говорим като за навлизането ни в нов тип общество:


• Глобализираното общество (Globalized Society);

• Постмодерното общество (Postmodern Society);

• Мрежовото общество (Network Society);


• Рисковото общество (Risk Society).


Ние сме едновременно и обекти, и субекти на тази четирипосочна трансформация.


Глобализираното общество, идващо на мястото на Регионализираното общество, отразява първия от четирите аспекта на трансформацията на нашия свят: неговото системно-пространствено измерение, уплътняването му, насищането му с динамика и постепенното му превръщане в едно глобално общежитие на съвместно съществуване. Маршал Маклъун нарече това общество Глобално село (Global village)
, но по-скоро това е Глобален град (Global city), глобален мегаполис с неравностойните си квартали – от най-богатите, с ултрависоките мерки за сигурност, до най-бедните, с предградията и гетата. 


Постмодерното общество, идващо на мястото на Модерното общество, отразява втория от четирите аспекта на трансформацията на нашия свят: неговото системно-функционално измерение, революционните изменения в начина, по който обществото съществува, развива се, осъществява вътрешните комуникации и конструира смислите. Става дума за ролята на държавата; за еволюцията в ценностите и практиките, културите и идентичностите; за същността и съдържанието на социалните, социумните и социеталните взаимодействия
, за регулирането и разрешаването на различните обществени конфликти.


Мрежовото общество, идващо на мястото на Йерархичното общество, отразява третия от четирите аспекта на трансформацията на нашия свят: неговото системно-структурно измерение, архитектурата и мрежовизирането му, постепенното преминаване от вертикална към хоризонтална организация на системите, структурите и институциите.


Рисковото общество, идващо на мястото на „Сигурностното“ общество, т.е. на Свързаното със сигурността общество, отразява четвъртия от четирите аспекта на трансформацията на нашия свят: неговото системно-управленско измерение, моделите и подходите за оценка на основните предизвикателства и рискове, опасности и заплахи пред сигурността; начините и средствата за тяхната идентификация, анализ и оценка; стратегиите за тяхното управление. Рисковете, рисковостта, рисковото съществуване са не толкова (макар да ни се струва тъкмо обратното) нашето настояще. Те са нашето бъдеще.


Макар да говорим за четири различни и на пръв поглед самостоятелни измерения на трансформацията, те трябва да се мислят и анализират заедно, интегрирано и комплексно. Но такова едновременно, синтезно изучаване на четирите измерения на трансформацията е практически невъзможно, затова коректният изследовател е принуден да ги разглежда поотделно и независимо, сякаш всяко от тях е само за себе си. Ала изследователят трябва постоянно да помни, че става дума за четири измерения на една обща трансформация, на една комплексна и цивилизационна, системна и взаимообвързана Промяна. Той е длъжен и задължен да мисли отделните измерения така както възприемаме един от най-красивите феномени, дъгата – независимо от различните й цветове, гледаме на нея и се възхищаваме на нейната красота и на неповторимостта й именно като едно и единно природно явление!


Например, глобализацията стимулира мрежовизацията. Ограниченията (границите) на националните държави все по-малко препятстват „разпълзяването” и развитието на мрежовите структури. Заедно с това, глобализацията стимулира и ускорява настъпването на постмодерността, като увеличава възможностите за избор, улеснява развитието на гражданската политическа култура, засилва атомизирането на индивидите, релативността на ценностите (чрез дифузията на културите). Това се отнася и за въздействието й върху рисковете – тяхната експанзия, превръщането им в другото име на обществото, в новата нормалност, не е възможно без настъпване и ускоряване на процесите на глобализация.


Точно така, ако вземем постмодерността, можем надълго, нашироко и надълбоко да разсъждаваме за нейната зареденост с енергия, готовност и призваност да произвежда глобализация (трудно можем да си я представим затворена в граници), както и да създава общество на риска и да се развива и да се разраства хоризонтално чрез мрежовизиране.


По същия начин, можем да тръгнем от мрежовостта, която естествено преминава, прониква през границите, създава подходяща среда за по-бързо протичане на процесите и движението на хора, стоки, услуги, капитали, информация; умножава броя на действащите áктори и засилва обвързаността (защото самата тя е обвързаност), с други думи, ескалира глобализацията. Същевременно тя изпълва модерното общество с нова модерност, а всъщност - с различна модерност, която в значима степен е отрицание на модерността, затова не може да се нарече другояче освен пост-модерност. И накрая, тя води със себе си, притегля след себе си рисковете, като ги мултиплицира, ескалира и придава ново „рисковизирано“ съдържание на социума, наричано именно така – рисково общество. 

А ако разглеждаме рисковото общество, можем лесно и леко да стигнем до извода, че то поражда и стимулира процесите на глобализация, неизбежно и неизменно стимулира модерността да преминава в постмодерност и естествено се структурира, организира и развива чрез мрежи хоризонтално и базирано главно на целево ориентирани стратегии.


И така, Рисковото общество е едно от четирите измерения на трансформацията, която преживява светът. Има обаче и друг поглед върху процесите и промените, свързани със сигурността: това е Моделът на Трите вълни на Сигурността
, отразяващ вълновата теория за еволюцията Безопасност–Сигурност–Риск. Съгласно този модел, Науката за сигурността преминава през двуетапна еволюция в разбирането за сигурността, при която  най-напред е Първата вълна на Сигурността - Вълната на безопасността, след нея е  Втората вълна на Сигурността -  Вълната на сигурността, а сега навлизаме в Третата вълна на Сигурността - Вълната на Риска. Макар че говорим за еволюция, всъщност по-скоро би могло да се твърди, че в изучаването на сигурността протичат забележителни процеси, които се характеризират като две последователни смени на парадигмата, т.е. имат смисъла и същността на научни революции в духа на изследванията на Томас Кун
.


Съвсем накратко, докато Сигурността при Вълната на безопасността бе разбирана като безопасност (дори буквално - като без-опасност), а при Вълната на сигурността тя бе разбирана като security, то при Вълната на риска Сигурността се разбира като риск. С други думи, както при смяната на Вълната на безопасността с Вълната на сигурността, Сигурността все повече се разбираше като security, то сега, вече при смяната на Вълната на сигурността с Вълната на риска, Сигурността все повече ще се разбира като риск.


При това изобилие от понятия – безопасност, без-опасност, сигурност (с малка „с”), Сигурност (с голяма „С”), риск и др., неизбежно възниква проблем с ориентирането в тях. Да вземем фразата: Втората вълна на Сигурността е Вълната на сигурността. Няма ли тук тавтология? Не, тази фраза не е противоречива. Но най-напред трябва да поясним, че тук опираме до много сериозен понятиен проблем в съвременната Наука за сигурността.


Науката за сигурността се развива в множество посоки. Вярно е, че някои поднауки водят самостоятелно съществуване (например Рискология, Кризисология, Ноксология
), но рано или късно те ще се влеят или вече се вливат в Науката-майка. Нерядко тези поднауки дават на определени понятия названия, използвани в Науката за сигурността, но влагат в тях различно съдържание или при еднакво съдържание с понятия, използвани от Науката за сигурността, им дават различни названия. А понякога едно понятие е било характерно за даден период от време, но се е изпълнило с ново съдържание, задълбочило се е и се е разширило дотолкова, че от характерно название за този период от време то е получило разбиране като всеобхватно понятие за който и да е период от време, т.е. то от частно и конкретно понятие е станало общо и абстрактно. Това се случва и с фундаменталното понятие „Сигурност“! Как и защо? За да го осмислим, се налага да припомним още нещо.


Съгласно Класификацията на Четирите вида Сигурност
, сигурността бива (като за подредбата им може да се използва акронимът АЗОТ): (1) Абсолютна безопасност; (2) Защитена безопасност; (3) Относителна сигурност; и (4) Трансформационна сигурност.

В съответствие с тази Класификация е и следната изключително важна дефиниция:


Сигурност за една социална система (човек, общност, общество, държава, общност от държави) има тогава, когато основните идеали, цели, ценности и интереси на системата не са подложени на никакви въздействия (абсолютна безопасност) или не са застрашени от съществуващи въздействия, които социалната система да не е в състояние ефективно да неутрализира (защитена безопасност), контролира (относителна сигурност) или управлява (трансформационна сигурност).


Да се върнем сега към горната фраза: Втората вълна на Сигурността е Вълната на сигурността. Тук чрез „Сигурност” се визира именно базисната категория за Науката за Сигурността - общото и абстрактно понятие Сигурност; а чрез „сигурност” се визира само едно от проявленията (съдържанията) на базисната научна категория „Сигурност“ - частното и конкретно понятие сигурност: в случая това е Сигурността като security (т.е. относителна сигурност), наред със Сигурността като безопасност (т.е. защитена безопасност), както и със Сигурността като риск (т.е. трансформационна сигурност).

Проблемът има различни измерения. Той изскача непрекъснато и изисква постоянни пояснения и уточнения. За това има още една причина - езикът на съвременната Наука за сигурността у нас не е развит достатъчно, защото мнозина от тези, които използваха в нея преди съветски език, заговориха на северноатлантически език, без да пречупят това през целите и приоритетите на българската Наука за сигурността и Политика за сигурност.


Все пак, макар да има наши си, български измерения, този проблем е по-общ и е общ за всички. Да вземем понятието „Рисково общество”. Негов автор е Улрих Бек
. Както, обаче, вече се каза, в Науката за сигурността Рисковото общество е едно от четирите измерения на епохалната трансформация. И Науката за сигурността, следователно говори за Рисково общество, и Улрих Бек – също. Дали става, обаче дума за едно и също нещо? Ето го отново и отново все този проблем – или различни понятия се назовават от Науката за сигурността и Рискологията по един и същи начин, или едно и също понятие означава в Науката за сигурността и в Рискологията различни неща... Затруднението в случая се преодолява лесно. Голямата категория, общото и абстрактното, е Рисковото общество - едно от четирите измерения на трансформацията, преживявана от нашия свят, а „Рисково общество” на Улрих Бек, е частното и конкретното - един от четирите подхода (модела) в изучаване на риска (като събирателно на огромното разнообразие от рискове) или на рисковете (като отделните конкретизации на риска) в съвременното Рисково общество. На тези четири подхода (модела) е посветен оттук нататък този текст.


Подходите (моделите) при изучаване на риска (или рисковете) могат да бъдат систематизирани в две основни направления. Всяко от двете основни направления се състои от по два самостоятелни подхода (модела). Дебора Лъптън характеризира тези подходи (модели) като теоретични перспективи
, Гейб Митън ги назовава парадигми
. 

♦ Първото основно направление при изучаване на риска се нарича субективно.


Това основно направление приема рисковете и отношението към тях като вътрешно присъщи на обществото, вградени в неговите културни специфики и произтичащи от светогледа и дейността му. Рисковете в определен смисъл са субективно породени. Затова обществото произвежда своите рискове и каквото е обществото, такива са рисковете.

В рамките на първото основно направление има два самостоятелни подхода (модела):


• Първият самостоятелен подход (модел) е културно-антропологическият. Дебора Лъптън го нарича „Културно/символна” перспектива (cultural/symbolic perspective). Ние ще използваме названието „Културен/символен” подход (Cultural/symbolic approach).


• Вторият самостоятелен подход (модел) е социологическият. Съответно, Дебора Лъптън го нарича перспектива „Рисково общество” (Risk society perspective), а нашето название за него логично ще бъде Подход „Рисково общество” (Risk society approach).


♦ Второто основно направление при изучаване на риска се нарича обективно.


Това основно направление приема рисковете и отношението към тях като външно съществуващи за обществото, намиращи се извън него и оказващи му пряко и непряко въздействие. Рисковете в определен смисъл са обективно породени. Затова проявяващите се рискове въздействат на обществото и каквито са рисковете, такова е обществото.

В рамките на второто основно направление има два самостоятелни подхода (модела):


• Третият самостоятелен подход (модел) е управленският. Дебора Лъптън нарича такъв подход „Governmentality” перспектива (governmentality perspective). А аналогично, ние ще използваме названието „Governmentality” подход (Governmentality approach).

Governmentality (идва от govern - управлявам; government - правителство, управление; governmental - правителствен; и mentality - манталитет, менталност) е неологизъм, изкован от Мишел Фуко
. С него в Науката за сигурността се обозначават характерът и стилът на управление, стратегиите и политиките, пътищата и начините, по които и посредством които държавата и нейната институционална архитектура управляват както обществото, изправено пред лицето на рисковете, така и самите рискове. Вероятно най-подходящият превод е „правителствена рационалност“ и по-скоро дори „управленска рационалност“
.


• Четвъртият самостоятелен подход (модел) е трансформационният. Този подход не е разглеждан от Дебора Липтън, а е въведен от нас
. В духа на предходния анализ, той може да бъде наречен „Адаптивен/абсорбтивен” подход (Adaptative/absorptive approach).

Таблица 1. Основни направления и самостоятелни подходи при изучаването на рисковете


Както казахме, първият и вторият самостоятелни подходи (модели) са в рамките на субективното направление. Според тях производството и ескалирането на рисковете е пряк или непряк резултат от функционирането на обществото и затова управлението на рисковете трябва да отчита неговите специфики. При първия подход (модел) в основата на този процес са културно-антропологическите специфики на обществото; а при втория подход (модел) в основата са структурно-социологическите специфики на обществото.


Аналогично, третият и четвъртият самостоятелни подходи (модели) са в рамките на обективното направление. Според тях функционирането на обществото е пряк или непряк резултат от проявяващите се рискове и обществото трябва да се адаптира към рисковете, да променя управленските си структури, нормативни и ценностни особености, материални и човешки ресурси, за да обезпечи управление на рисковете. Управлението на рисковете трябва да отразява способностите на обществото. При третия подход (модел) в основата на този процес са управленско-организационните способности на обществото, а при четвъртия подход (модел) - системно-функционалните способности на обществото. 


Двете направления и четирите подхода (модела) могат да бъдат обобщени така:


♦ Първо основно направление – субективно.


• „Културен/символен” подход (Cultural/symbolic approach).


• Подход „Рисково общество” (Risk society approach).


♦ Второ основно направление – обективно. 


• „Governmentality” подход (Governmentality approach).


• „Адаптивен/абсорбтивен” подход (Adaptative/absorptive approach).


Да пристъпим сега към по-детайлното разглеждане на четирите подхода (модела).

♦ Първите два подхода, да повторим, са в рамките на субективното направление и при тях може да се каже (вж. Таблица 1): Каквото е обществото, такива са рисковете. 


• „Културен/символен” подход (Cultural/symbolic approach)


Съгласно изследванията на Мери Дъглас
, рисковете и отношението към тях служат като допълнително условие за конструирането на културните граници между отделните индивиди, между социалните групи в една общност, както и между различните  общности.


Рискът (например от заразяване, замърсяване) е опасен преди всичко чрез заплахата, която представлява за социалния ред, и понеже се възприема главно културно обусловено, той служи за допълнително разграничаване между Мен и Другия, между Нас и Другите. 

Рискът отключва културно обусловени реакции, базирани на културно обусловени възприятия и затова оценката му се съпровожда с понятия като „срам”, „вина”, „вяра”, както и (в особено голяма степен) „грях” и „табу”. Мери Дъглас подчертава, че рискът е корено противоположен по своя културен смисъл от греха и табуто. Да бъдеш в ситуация на риск (being „at risk") - това, означава да си същество, спрямо което обществото греши. 

Индивидът се чувства слаб, защото другите му причиняват злина, т.е. той е уязвим поради „лошото поведение” на обществото. Но да извършиш грях, да съгрешиш (being „in sin") или да си под табу (being „under taboo"), означава ти да си реален или потенциален причинител на вреди за обществото, т.е. обществото е уязвимо от „лошото поведение” на индивида. Мери Дъглас пише: „Дискурсът в понятията на греха и табуто е насочен към консервация на традиционната солидарност, докато дискурсът около риска подразбира нейното разсъсредоточаване и изчезването на социалните разделения”
. Същевременно Другият или Другите, неговите или техните поведения, норми, институции се възприемат през призмата на риска. Те са опасни най-вече с възможността да застрашат физическото или символното тяло, на което ние принадлежим. Дали нещо е риск зависи не толкова от неговата фактическа същност на риск, а от това, как ние го формулираме и схващаме по отношение на неговото въздействие върху нашите ценности и установения социален ред. Начинът, по който реагираме при възникването на риск, също се определя не толкова от обективното съдържание на риска, а преди всичко от нашата субективна преценка за него. Това, че съществува риск, е резултат от наше поведение, влязло в разрез с общоприетите норми и преминаващо извън ограниченията, наложени ни от нашата памет и идентичност. 


Рискът е най-напред проява на нарушена социеталност, а едва след това – на външно въздействие. Ето защо e важно не само да дадем отговор на риска чрез правните си и технологични ресурси, но и като дадем нравствена и етична оценка на действията (осъдим морално), довели до материализирането на риска. Няма да понижим нивото на рисковост на нашето общество, като действаме ad hoc, третирайки всяка рискова ситуация сама за себе си, една по една или всички едновременно, а като най-напред променим себе си и начина, по който живеем, привеждайки себе си и този начин на живот, на живеене, към културните императиви, вградени в нашата общност и представляващи нашето социумно „Аз”. С други думи, рисковете и отговорите, които ние ще им дадем, са обусловени най-напред културно, а едва след това – научно, технологически, организационно и ресурсно.


И така, опасността в предмодерните общества се разглежда в контекста на табуто и като обвинение срещу и възмездие за провинилия се индивид – това кара индивидите да спазват нормите и ограниченията, наложени им от общността - така тя се презастрахова и предпазва от имащия „лошо поведение“ индивид. А в модерните общества опасността се разглежда в контекста на риска, но вече като обвинение срещу и възмездие за провинилата се общност – това кара общността да цени правата и интересите на отделния индивид и по този начин той се презастрахова и  предпазва от имащата „лошо поведение“ общност
.


Мери Дъглас и Аарън Уилдавски анализират културно обусловените отговори на риска чрез модела „решетка–група“ („grid-group“ model). Този модел се представя с двуосна координатна система: Хоризонталната ос е „Група“ (group - показва сплотеността в групата); Вертикалната ос е „Решетка“ (grid - регулирането на отношенията в групата); и съответно четири полета, всяко от тях символизира даден тип социална организация
.

Хоризонталната ос „Група“ диференцира чрез съотношението „колективистичност–индивидуалистичност“ състоянието на сплотеност (взаимна зависимост, съгласуваност на поведението) на индивидите и по този начин е свързана със степента на груповия етос. Индивидът е включен в групата чрез подчинение на регламенти, правила и ограничения, т.е. посредством натиск, принуда, липса на избор и приемане на изискванията на групата. 


Движението надясно по хоризонталната ос (нарастване на сплотеността) означава:


› нарастване на чувството за принадлежност на индивида към групата (колективистичност);


› нарастване на зависимостта му от влиянието и въздействието върху него от другите членове на групата; и 

› нарастване на различието, разграничението между Ние в групата и Те извън нея. 

Движението наляво по хоризонталната ос (т.е. намаляване на сплотеността) означава:


› намаляване на чувството за принадлежност на индивида към групата (индивидуалистичност);


› намаляване на зависимостта му от влиянието и въздействието върху него от другите членове на групата; и 


› намаляване на различието, разграничението между Ние в групата и Те извън нея. 


За хоризонталното измерение „Група“ е важно наличието на ясна граница между групата и другите групи, между групата и обществото, между групата и външния свят. Групата се нуждае от идентификационни маркери (те могат да бъдат памет, култура, вяра, език, митове комплекси, страхове), които във всеки момент да й помагат да разпознава себе си и да се (само)убеждава, че в своите действия и дейности, във взаимодействията си с другите групи и с външния свят, тя не изменя на себе си, че тя остава вярна на себе си.

Вертикалната ос „Решетка“ диференцира чрез съотношението „властовост–безвластовост“ степента на структурираност (нормативност, подчиненост на общи правила) на социалните отношения. С други думи, решетката (растерът) отчита наличието на други ограничения и очаквания, които формират общностните отношения – идеята тук е, че във всяка устойчива група (общност) има някаква подреденост и регламентация на позициите на влизащите в групата индивиди и именно това е социалната класификация.


На най-високите значения по вертикалната ос, т.е. при движението нагоре по нея (нарастване на подчинеността в групата), съответства все по-силна съгласуваност и по-пълна система на социална класификация, която предопределя, предписва индивидуалния избор и строго контролира взаимодействието между индивидите в групата (властовост). 


На най-ниските значения по вертикалната ос, т.е. при движението надолу по нея (намаляване на подчинеността в групата), съответства все по-пълна неопределеност и все по-голяма липса на система на социална класификация и това внася прекалено много автономност, прави изключително непредвидим индивидуалния избор и не оказва дори минимален контрол на взаимодействието между индивидите в групата (безвластовост).

За вертикалното измерение „Решетка“ положението на индивида се променя от максимално регулиране на и най-силни ограничения върху поведението му (най-високото значение по оста) до максимална свобода на и най-значителни възможности за избор на поведение (най-ниското значение по оста). Максималното значение се илюстрира от армейския ред, минималното – от пълната свобода на живот без задължения и регулиране.


Разпределението по осите „решетка–група“ („grid-group“) позволява да се покаже нагледно и осмисли задълбочено връзката на културните специфики и норми на групата с възприятието и анализа на риска, неговите причини, последици и форми на контролиране.


Моделите на отношения между членовете на групата в зависимост от степента на изразеност на свойствата „решетка–група“ (т.е. твърда vs. неопределена структура на позициите и пълно vs. частично подчинение на груповата регламентация) представляват четири типа начин на живот и социални отношения, наречени от Мери Дъглас „култури“.

Илюстрация 1. Модел „Решетка–Група“ на Мери Дъглас и Аарън Уилдавски


▬ Индивидуалистична култура (на Илюстрация 1. Пазар – нискогрупови, нискорешетъчни, low group, low grid); Социална организация „А“.

▬ Фаталистична култура (на Илюстрация 1. Изолация – нискогрупови, високорешетъчни, low group, high grid); Социална организация „B“.

▬ Йерархична култура (на Илюстрация 1. Йерархия – високогрупови, високорешетъчни, high group, high grid); Социална организация „С“.

▬ Егалитарна или сектантска култура (на Илюстрация 1. Доброволна група – високогрупови, нискорешетъчни, high group, low grid); Социална организация „D“.

Тези култури се характеризират с определен мироглед, включително и с определено възприемане на и отношение към риска. Колкото повече дадени общности (организации) са „високогрупови“ (high-group, силна сплотеност) и „високорешетъчни“ (high-grid, силна подчиненост), толкова повече те се доверяват на институциите в намиране на отговорите на риска. А колкото повече дадени общности (организации) са „нискогрупови“ (low-group, слаба сплотеност) и „нискорешетъчни“ (low-grid, слаба подчиненост), толкова повече те предпочитат подходи на саморегулиране на и самостоятелно справяне с риска
,
,
,
,
. 


Да разгледаме отношението и подходите към риска на всяка от тези четири култури:


▬ Социална организация „А“ (low-group, low-grid), индивидуалистична култура – ориентирана в най-висока степен към индивидуалистичност и безвластовост. Включва активни индивидуалисти, предприемчиви хора. При нея имаме слаба структурираност и слаба сплотеност (слаба структурна принуда, слаба групова обвързаност) – естествени за отношения тип пазар. За представителите на тази култура рискът е преди всичко свързан с индивидуалните решения, възможности и отговорности. Те вярват в пазарните сили, като връх взема убеждението, че пазарът в края на краищата ще постави всичко на своите места, затова са за саморегулиране на риска. Убедени са, че поемането на рискове носи не само опасности, но и ползи, така че са срещу външните ограничения на поведението, доверяват се повече на индивидите, отколкото на организациите. Тук характерен е страхът от загубата на собствените позиции и ресурси, което може да доведе до невъзможността да водят независима игра на пазара. При това заплахите за системата от взаимодействия на сравнително автономните индивиди се разглеждат от нея като извънредно съществени.


▬ Социална организация „B“ (low-group, high-grid), фаталистична култура  (атомизирано подчинение) - ориентирана в най-висока степен към индивидуалистичност и властовост. Включва изолирани (ограничени в поведението си, дори маргинализирани) индивиди. При нея имаме силна структурираност и слаба сплотеност (силна структурна принуда, слаба групова обвързаност) – естествени за отношения тип изолация. За тази култура е характерно възприемането само на краткосрочни рискове, вярата в щастието и съдбата по отношение на риска, както и това, че човек има много слаб контрол върху процеси и събития, водещи до рискове. Това, което ще ни се случи в бъдеще, не е резултат от нашия избор. Животът е лотария – на едни ще провърви повече, а на други – по-малко.


▬ Социална организация „С“ (high-group, high-grid), йерархична култура – ориентирана в най-висока степен към колективистичност и властовост. Включва вертикално бюрократично управлявани и хоризонтално сплотени индивиди. При нея имаме силна структурираност и силна сплотеност (силна структурна принуда, силна групова обвързаност) - естествени за отношения тип йерархия. За тази култура е присъщо уважение към и подчинение на властта, спазване на груповите норми, прекомерен стрес от рисковете и преувеличен страх от процесите и явленията, които потенциално заплашват съществуващия социален ред – те могат да бъдат както вътрешни (нарушаване на закона), така и външни (война). Възприемането на риска се намира под сериозно въздействие от страна на традицията, а също и на органите и организациите, на които много се разчита да решават възникващите проблеми; правилността на решенията се определя от заемания властови пост. Главен инструмент за управление на риска са правилата и инструкциите.

▬ Социална организация „D“ (high-group, low-grid), егалитарна култура (или сектантска култура) – ориентирана в най-висока степен към колективистичност и безвластовост. Включва минимално диференцирани вътрешно и доброволно създавани общности със силна идентификация с групата (например религиозно сдружение). При нея имаме слаба структурираност и силна сплотеност (слаба структурна принуда, силна групова обвързаност) – естествени за отношения тип доброволна група. За тази култура е  често срещано: обвиняването на външни сили и външни хора за рисковете; недоверието към наложени отвън норми; подкрепата за социалното равенство и активното участие на всички при противодействието на рисковете; представата за глобална, непредотвратима заплаха. Подобно убеждение е функционално, в смисъл на поддържането на сектантския социален контекст, тъй като иде реч за външно зло, каращо хората да си взаимодействат и да участват в работата на общността; но то е и мотив за очертаване на границата между общността и външния свят. При тази култура акцентът е върху негативните последствия от съвременните технологии, които символизират социалните различия, разделението на труда и разпределението на благосъстоянието. Например, замърсяването на природата и екологичните рискове са сред главните тревоги на представителите на тази култура
,
,
.


Използвайки модела „решетка–група“ („grid-group“ model), Мери Дъглас и нейните колеги и последователи „илюстрират културологическите алтернативи на рискологичния реализъм… [и показват], че без предварителна „културна работа“ по идентификацията и интерпретацията на рисковете, тяхното управление не би могло да бъде ефективно“
.


Мери Дъглас приписва на всяка от четирите култури и присъща й космология, т.е. набор от категории, в голяма степен ограничаващи индивидуалното съзнание, „крайни оправдаващи идеи, на които обикновено се позовават като на част от естествения порядък, но които не са естествени, а са продукти на социалното взаимодействие“
. В Таблица 2. накратко са систематизирани съответните космологии, характерни за отделните култури.

	Фаталистична култура
	Йерархична култура

	1. Вселената потиска индивида

2. Космосът е сложен, състоящ се от обекти и вещи, управляван от безличностни сили и принципи

3. Вяра в съдбата

4. Азът като индивид, погълнат от системата, от него реално нищо не зависи
	1. Вселената е справедлива

2. Космосът е сложен, регулиращ, в него е вграден социалният контрол

3. Вяра в авторитети; вяра в недопустимостта на нарушаването на предписанията

4. Азът като изпълнител на зададени роли

	Индивидуалистична култура
	Егалитарна култура

	1. Вселената е неутрална

2. Космосът е „мултипликатор“ на индивидуалните успехи и поражения

3. Вяра в значимостта на индивидуалния 

успех

4. Възвеличаване на Аза и изолиране на Аза от другите
	1. Вселената е арена на борба на доброто със злото

2. Космосът е подложен на опасност от представителите на злото

3. Вяра в магьосничество и заговор, свързан с „външния“ свят

4. Азът като част от обществото, равна на другите Азове


Таблица 2. Космологии, присъщи на четирите култури по класификацията на Мери Дъглас


• Подход „Рисково общество” (Risk society approach)


Изследователите, работещи в рамките на този модел, смятат, че в прехода си от късна модерност към ранна постмодерност, а по-точно - от късно индустриално общество (първа модерност) към рисково общество (втора модерност)
 - обществото, поради засилващото се потребление (потребителско общество, consumer society
) и нарастващия арсенал от високи технологии, произвежда рискове, които се отличават с все по-голямо въздействие и все по-голям обхват. Постепенно тяхното въздействие започва да придобива потенциала на катастрофичност, а обхватът им се глобализира. В този преход към катастрофичните и глобализиращи се рискове, способностите на обществото да идентифицира, анализира, оценява и управлява тези рискове значително отстъпват на мащаба на техните проявления.


В основата на изследванията си, водещите автори за този модел (Улрих Бек, Антъни Гидънс, Скот Лаш, Джон Ъри) поставят теорията на рефлексивната модерност (reflexive modernity)
. Те твърдят, че епохата на рефлективната модерност (първата модерност) приключва и ние навлизаме в епохата на рефлексивната модерност (втората модерност): модерност, свързана по-скоро с рефлекса (reflexion), а не с разсъждението (reflection)
.


Първата, рефлективната модерност започва с Новото време
 и се характеризира с преобладаване на индустриализма, с усложняващи се социални структури, със засилваща се автономност на индивидите. При нея индивидът е рефлективен, т.е. ориентиран към отношението си към обекта, към обективното знание. Изборът, който той прави е линеен, ограничен от структурите и нормите на обществото и общностите, вкл. на прослойките, на които принадлежи. Представите и разбиранията му са устойчиви, принципни, рационални.

Втората, рефлексивната модерност започнала в последната трета на XX в., съвпада с постиндустриалната епоха и засилването на глобализацията. Тя се характеризира не със статични структури, а с динамични процеси, „потоци“. При нея индивидът е рефлексивен, т.е. ориентиран към правенето на субективен избор, отговарящ на неговите склонности и предпочитания. Изборът, който той прави, е все повече нелинеен и все по-слабо ограничен от структурите и нормите на обществото и общностите, вкл. на прослойките, на които принадлежи. Неговите представи и разбирания са подвижни, ситуативни, ирационални.


Теорията на рефлексивната модерност се базира на разбирането, че процесите на модернизация вече не произвеждат единствено „добрини” (здравеопазване, заетост), но и „злини”, от които се чувстваме застрашени (замърсяване на околната среда, безработица, разпадане на семействата). И докато доскоро ключовите структури на късната модерност (правителство, промишленост, наука) бяха производители на блага, създаващи усещането за стабилност и сигурност, днес те са главните производители на рискове и несигурности. 


Фокусът върху риска се превръща в главната характеристика на обществото, когато то се самовъзприема като общество и по този начин се настройва силно критично спрямо себе си, става неуверено в себе си. Подобно засилващо се себевъзприемане на обществото подкопава неговата „общност”, същността му на „общество”, парцелизира го на групи и атомизира индивидите. Така се разпадат общите дискурси, традиции, нагласи и ценности, изпадат в тежка криза моделите и образците, формиращи индивидуалните идентичности. Постепенно акцентите се променят от това, което ни свързва, към това, което ни разделя. 


Ако по-рано хората се стремяха да бъдат заедно, за да дадат съвместни отговори на рисковете и така да повишат своите шансове за оцеляване, сега те се стремят да бъдат разделени, отново за да повишат шансовете си за оцеляване. Те индивидуално се спасяват от рисковите зони и производства, квартали и държави. Заедно с това – вероятно тук има съществен елемент на позитивност – съзнанието, че хората са производители на рискове повишава степента на личната и обществената отговорност пред лицето на рисковете, а не поставя тези рискове в категорията на съдба, участ или орис, т.е. на нещо предначертано и затова неизбежно, намиращо се извън нашата отговорност, а значи и извън нашия дълг
.


Обществото произвежда рискове и трябва непрекъснато да взема решения – и при произвеждането на рисковете, и при тяхното управление. Хората са поставени в сложна ситуация – да действат, да вземат решения по отношение на извършените действия и в резултат на взетите решения да произведат допълнителни рискове, т.е. има рискове, породени от действията, и рискове, породени от решенията по повод на извършените действия, при това решения, взети при недостиг на информация и дефицит на знание. Улрих Бек пише: „Рисковото общество провокира една отвратителна игра на покер, един вид иронично обръщане на човешката предопределеност: аз съм държан отговорен за решенията, които съм длъжен да вземам без адекватно познаване на ситуацията. Свободата на решение, на която се радва индивидът в Рисковото общество, е „свобода” на човек, който е принуден да решава, без да съзнава последиците от своите решения“
.


Рисковете, произвеждани от обществото лесно преминават границите на държавите и продължават дълго - самите те или техните последици. Ето защо рисковете, произведени в рамките на една държава, не са ограничени нито в пространството, нито във времето. Поради тази причина наистина Рисковото общество е и Световно рисково общество
.


Рисковете в Рисковото общество минават през социалните и класовите ограничения. Според Улрих Бек, ако движещата сила в класовото общество можеше да бъде обобщена в една фраза: „Аз съм гладен!“, в Рисковото общество тя може да бъде обобщена така: „Аз съм уплашен!“. Ето защо общностите на нуждата (на нуждаещите се) отстъпват мястото на общностите на тревогата (на разтревожените), а несигурността заменя оскъдицата
.


Пьотър Щомпка прави успешен опит да систематизира главните черти на „феномена на риска“, така както ги е дешифрирал в трудовете на Антъни Гидънс. Той пише следното: 


„Ние наблюдаваме обективно:


1. Универсализация на риска, т.е. възможност от възникване на глобални бедствия, които заплашват всички, независимо от класата, етническата принадлежност, отношението към властта и т.н. (например, атомна война, екологична катастрофа).


2. Глобализация на риска, който придобива необичаен размах, засягайки огромни маси хора (например финансовите пазари, реагиращи на измененията на политическата ситуация в световен мащаб, военните конфликти, повишаването на цените на нефта, съперничеството между корпорациите и т.н.).


3. Институционализация на риска, т.е. възникване на организации, които го приемат в качеството на принцип на собственото им действие (например инвестиционните пазари или обменните борси, хазартните игри, спортът, застраховането).


4. Възникване или засилване на риска в резултат на непреднамерен страничен ефект или ефект на бумеранга от човешки действия (например екологичната опасност като последица от индустриализацията; престъпността и закононарушенията като продукт на порочната социализация; новите „болести на цивилизацията“, които са свързани с професии или стил на живот, типични за съвременното общество).


Допълнителни фактори, засилващи субективното усещане на риска са следните:


1. Изострянето на чувствителността към заплахи заради отслабването на магическата и религиозната защита.


2. По-ясното осъзнаване на опасността поради по-високото равнище на образование.


3. Разбиране на ограничените възможности на експертизата и неизбежността на повреди във функционирането на „абстрактните системи“ (от типа на телекомуникации, авиолинии, пътни мрежи, банкови инфраструктури)“
. 


♦ Вторите два подхода, да напомним, са в рамките на обективното направление и при тях може да се каже (вж. Таблица 1): Каквито са рисковете, такова е обществото. 


• „Governmentality” подход („Governmentality” approach)


Акцентът тук е в управлението на рисковете чрез властовите институции. В случая тези институции не се разглеждат като произтичащи от стремежа на определени хора да властват над останалите, трансформирайки този стремеж в институционална архитектура, притежаваща легитимното право на и монопола върху насилието, а като необходимост да се дава отговор на предизвикателствата, да се произвежда сигурност за общността от хора.

Според този подход не институциите са производни на обществото, а в голяма степен обществото е производна на институциите. Институциите са комплекс от знания, умения, практики, процедури за управление на обществото. Те формират и вменяват отговорности на обществото, създават му норми и предписания за поведение. В условията на Рисковото общество институциите се адаптират към качествено новите задачи, те променят своето функциониране и действат като „разумни същества”, т.е. целеполагат и целепостигат. При тази тяхна трансформация институциите естествено определят и опосредстват, възлагат и налагат и нови модели на поведение и нови отговорности на обществото и индивидите. Разбира се, всичко това е в голяма степен условно и метафорично. Така и само така може да се допусне разбирането за телеологичност
 (целево съществуване) на институциите.


По-рано властовите институции са имали преди всичко силово, дисциплиниращо и репресивно въздействие върху обществата, общностите и индивидите. Мишел Фуко в „Надзор и наказание. Раждането на затвора" излага виждането си за дисциплинарната власт не само като за власт, която се осъществява от горните над долните нива, а като власт, пронизваща всяко ниво на организацията: „Дисциплинарната власт се организира и като една множествена, автоматична и анонимна власт; защото е вярно, че надзорът почива върху индивидите, действието му е действие на мрежа от отношения, които са насочени отгоре надолу, но в известна степен и отдолу нагоре, и настрани; тази мрежа „крепи" цялото, като го пронизва отвсякъде с прояви на власт, които се опират една на друга: надзиратели, които са постоянно надзиравани… Властта в йерархизирания надзор на дисциплините не се притежава като вещ, не се прехвърля като собственост; тя функционира като машина. И макар че пирамидалната й организация предполага „глава", всъщност апаратът като цяло е този, който произвежда „власт" и разпределя индивидите в това непрекъснато и постоянно поле. Дисциплината „задвижва" една власт на отношения, която се самоподдържа чрез собствените си механизми. Оттук и фактът, че дисциплините използват процедурите на разделяне и вертикализиране, че въвеждат максимално възпиращи отделяния между различните елементи от една и съща плоскост, че определят гъсти йерархични мрежи, ... че на вътре присъщата противникова сила на множеството противопоставят способа на непрекъснатата и индивидуализираща пирамида”
.


В наши дни властовите институции (най-вече) в либералнодемократичните държави започват да заместват принуждаващата си, „твърда“ (hard) роля, структурното насилие, с възнаграждаващата, „мека” (soft) роля, символното насилие, ориентирайки индивидите от наложената отгоре силова и санкционираща дисциплина, към идващата (сякаш) отвътре самодисциплина, която изглежда съгласителна и може да се възприема като доброволна.


Извънредността на новите рискове е доста ефективно средство за дисциплиниране на обществата. Тя, като реабилитира силовите действия и разширява арсенала от не-силови въздействия, разнообразява властовите стратегиите и разширява властовите правомощия. 

Различно значение придобива и процесът на нормализация в Рисковото общество. По-рано нормализация означаваше протичане на процесите в рамките на нормалното, не-кризисно, не-рисково, на практика стабилно състояние, а сега нормализация все повече означава адаптиране на поведението на индивидите и общностите в обществото към и привеждането му в съответствие с нормите, на които се подчинява функционирането на Рисковото общество. Поведенческите модели, които се отклоняват от или противоречат на нормите на Рисковото общество, поставят техните извършители в състояние на риск, т.е. „в риск”. С други думи, „да бъдеш определен като намиращ се „в риск” означава да си позициониран в рамките на мрежа от фактори, извлечени от наблюдението на други“
.


В тези условия всеки риск може да бъде управляем (това е функцията на властовите институции и е критерий за пригодността и трансформирането им), но тази управляемост гарантира един определен минимум сигурност за всички и по-скоро – определено ниво на несигурност за всички. За по-високо ниво на сигурност или по-ниско ниво на несигурност, всеки индивид трябва да се застрахова сам и да поеме отговорността за себе си, т.е. днес нараства личната отговорност на индивида при управлението на рисковете. От други (структурно-социологически) съображения това важи и за подхода „Рисково общество”.

• „Адаптивен/абсорбтивен” подход („Adaptative/absorptive“ approach)


Анализите показват, че първите три подхода не са достатъчни, за да се очертае пълна картина при изучаването на рисковете. Това наложи към второто основно направление, обективното, да се добави нов четвърти самостоятелен подход. При него става дума за необходимостта от целеви и ценностни, структурни и функционални трансформации в обществото, така че то да е в състояние да се справя с рисковете, пред които е изправено. 


По-рано
, следвайки Толкът Парсънс
, посочихме осем базисни функции, присъщи за всяка една сложна и самоорганизираща се, способна да оцелява и да се развива система:


1) Адаптация (adaptation): способност на системата да се адаптира (приспособява) към постоянно променящата се среда. 


2) Абсорбция (absorption): способност на системата да възприема ефективни стратегии, правилни подходи, добри практики и модерни стандарти от други системи, както от сходни системи (независимо дали се намира в сътрудничество, или конкуренция с тях), така и от системи, непресичащи се с нея по отношение на ресурсите и целите.


3) Интеграция (integration): способност на системата да обединява своите съставни елементи и да ги сплотява за изпълняването на взаимно допълващи се и съвместими роли.


4) Отхвърляне (renunciation): способност на системата да отхвърля, да изоставя и да се отказва от свои неефективни стратегии, неправилни подходи, лоши практики и остарели стандарти. 

5) Запазване (поддържане) на латентни модели (latent pattern maintenance): способност на системата да възпроизвежда непрекъснато и така да съхранява определени същностни модели (образци), като по този начин се поддържа нейната структура.


6) Капацитет за обучаване (learning capacity): способност на системата да се „обучава” какво поведение да има и как да отговаря на процеси (или събития) в средата.


7) Целеполагане (поставяне на цели) (goal setting): способност на системата да си поставя нови цели, да променя вече поставените цели и да преприотизира желаните цели.


8) Целепостигане (постигане на целите) (goal attainment): способност на системата да постига поставените цели.


Четири от тези базисни функции: 1) Адаптация, 8) Целепостигане (постигане на целите), 3) Интеграция и 5) Запазване (поддържане) на латентни модели, Толкът Парсънс посочва най-напред и са всеобщо известни със знаменитата абревиатура AGIL
. 

По-късно Толкът Парсънс добавя още две функции: 7) Целеполагане (поставяне на цели) и 6) Капацитет за обучаване. Вижда се от Таблица 3б, че те не изчерпват всички функции на системата от гледна точка на нейните пасивни и активни функции и нейните отношения с външната среда, елементите й, самата нея и смисъла на съществуването й. 


Това наложи към тези четири плюс две функции, да бъдат добавени от нас още две: 2) Абсорбция и 4) Отхвърляне, защото те са от същото ниво на значимост както другите шест и без тях описанието на сложните, самоорганизиращи се системи не би било пълно.

	
	Системата спрямо външната среда
	Системата спрямо своите елементи
	Системата спрямо 

себе си
	Системата спрямо смисъла на нейното съществуване

	Пасивна функция (статика)
	Адаптация
	Интеграция
	Запазване (поддържане) на латентни модели
	

	Активна функция (динамика)
	
	
	
	Целепостигане (постигане на целите)


Таблица 3а. Първите четири базисни функции на системата, посочени от Толкът Парсънс.
	
	Системата спрямо външната среда
	Системата спрямо своите елементи

	Системата спрямо смисъла на нейното съществуване

	Пасивна функция (статика)
	Адаптация
	Интеграция
	Запазване (поддържане) на латентни модели
	Целеполагане 

(поставяне на цели)

	Активна функция (динамика)
	
	
	Капацитет за обучаване
	Целепостигане 
(постигане на целите)


Таблица 3б. Шестте базисни функции на системата - заедно с добавените още две от Толкът Парсънс.
	
	Системата спрямо външната среда
	Системата спрямо своите елементи
	Системата спрямо 

себе си
	Системата спрямо смисъла на нейното съществуване

	Пасивна функция (статика)
	Адаптация
	Интеграция
	Запазване (поддържане) на латентни модели
	Целеполагане 

(поставяне на цели)

	Активна функция (динамика)
	Абсорбция
	Отхвърляне
	Капацитет за обучаване
	Целепостигане 

Таблица 3в. Осемте базисни функции на системата.


Всяка система, в това число и обществото, осъществява и осемте функции в сложен (целеви и ценностен, структурно-функционален) комплекс. Но когато трябва да се изучава поведението на обществото при управлението на рисковете, пред които е изправено, то за четвъртия самостоятелен подход (модел) в рамките на второто основно направление, обективното, за който е в сила максимата: Каквито са рисковете, такова е обществото, от ключово значение са следните две базисни функции - адаптацията и абсорбцията, т.е. пасивната (свързана със статиката) и активната (свързана с динамиката) базисни функции, пряко засягащи отношенията на системата (обществото) с външната среда. 

Адаптацията означава, от една страна, наличие на органи, средства, приспособления, канали за материална и нематериална обмяна, чрез които системата да „напасва” себе си към външната среда и да улеснява позитивната, конструктивна комуникация с нея, а от друга – развитие на нови структури и функции или модификация на вече съществуващи, чрез които системата да прави постижимо своето нормално съществуване в съответствие с рисковете и промените в средата или въпреки и независимо от тези рискове и промени.

Абсорбцията е проявление на отвореността на системата към чужди успешни модели и решения и едновременно с това е свидетелство за умението й да прилага тези модели и решения с максимална полезност за себе си, така че да укрепва своите защитни механизми, да поддържа жизнеността си и да умножава своите конкурентни предимства.


Адаптацията и абсорбцията са свързани с трансформации, които системата трябва да извърши съзнателно и целево със (над) себе си. Да, те и двете са елементи от процес на напасване към външните условия, но с тази разлика, че докато адаптацията е по-пасивно приспособяване към средата и стремеж преди всичко към статично равновесие с нея, то абсорбцията е свързана с повече стремеж за динамично равновесие със средата, с усилия за възприемане на практики и способи, които й позволяват да дава адекватен отговор на външните въздействия, да минимизира техните ефекти и да управлява по-добре рисковете. 


Ако останалите трите подхода (модела) - „Културен/символен”, „Рисково общество” и „Governmentality”, отразяват, съответно, културната, социалната и политическата природа на риска
, то последният - добавеният от нас „Адаптивен/абсорбтивен”, четвърти подход (модел) отразява когнитивната (т.е. свързаната със знанието) природа на риска. 


При първия, Културен/символен” подход, и при втория, „Рисково общество” подход, рисковете са производна съответно на културата и на структурата на обществото - като тук важи максимата: Каквото е обществото, такива са рисковете. Докато, при третия, „Governmentality” подход и при добавения, четвъртия, „Адаптивен/абсорбтивен” подход, съответно управлението на обществото и функционирането на обществото са производни на рисковете – като тук е в сила максимата: Каквито са рисковете, такова е обществото.

Що се отнася вече конкретно до четвъртия подход, „Адаптивен/абсорбтивен”, то при него обществото и индивидите до някаква степен и в някакъв смисъл се самообучават във високодинамичната, рискова среда. Те непрекъснато решават какво от себе си трябва да променят, какво у себе си да съхранят, за да запазят жизнеността си и да не позволяват на рисковете да разрушат формата и съдържанието на самото общество и способността на индивидите да оцеляват и се развиват в това подложено на постоянни стресове общество. 


В силно променливата среда е изключително трудно да се определи какво всъщност е обществото днес, какво е портфолиото от ценности, с които се идентифицира индивидът (той дори вече не е ин-дивид, неделим, а мулти-дивид, многоделим). Индивидът (мулти-дивидът) сърфира между социалните полета в социалното пространство, между роли и идентичности, трупа знания за средата в широкия смисъл на това понятие – едновременно и пространствена, и времева. Така благодарение на постоянно произвеждащите се рискове може да се каже, че обществото се храни със знания, за да произвежда жизнени стратегии.

Всъщност, в изследванията на редица автори има елементи, свързани с този подход (модел). Вероятно най-близо до него е достигнал Никлас Луман, който при изучаването на риска прилага системната парадигма
, теорията на системите
, системологията
.


Системният подход естествено разглежда риска като системен фактор, в смисъл, че дори да въздейства на определен елемент от системата или на дадена нейна подсистема, рискът въздейства на системата като цяло; а отношението към риска системният подход разглежда като системен процес, т.е. макар с управлението на риска да е ангажиран елемент от системата или нейна подсистема, с това управление е ангажирана мъдщонст системата като цяло. За всяка система рискът е „фундаментална категория, една от основните характеристики на социалната действителност. Принудителността на избора от множество алтернативи означава неопределеност на бъдещето. За Никлас Луман няма поведение, свободно от риск“
. В общуването с риска системата постоянно трябва: (1) да прави избори в множеството допустими решения, което е функция на способността на системата към адаптация и най-често се изразява в минимизиране на вложените ресурси; и (2) да съизмерва своята сложност (комплексност) с промените в средата, т.е. да се съобразява с нейните характеристики и развития, което е функция на способността на системата към абсорбция и най-често се изразява в редуциране
 на нейната сложност. Ето защо обикновено се приема, че риск има тогава, когато системата трябва да вземе решение, което води до преразход на ресурси и до нарастване на нейната сложност.


Може да се твърди, че именно в рамките на четвъртия подход (модел), Пол Словик слиза на индивидуално ниво на възприемане, оценяване и реагиране спрямо рисковете. Както пише Гейб Митън, „Словик и колегите му разработват психометрични
 методи за тестване и анализ, за да определят кои рискове се възприемат като вредни от обществото. Психометричните подходи са насочени към установяване как се схваща същността на различните рискове и какви са ефектите от това върху оценките за вредата. На базата на психологическото изследване се очертават съответно евристиките и предразсъдъците, че това обикновено въздейства върху индивидуалните възприятия за риска“
. Гейб Митън характеризира тази парадигма като психометрична, фокусирана върху индивидуалното познание (cognition) за риска и разгръщаща се в домейна на социалната психология
. 


Пол Словик е скептичен по отношение на тезата, че рискът съществува обективно. т.е. независимо от нашите исторически, идентичностни и интелектуални нагласи. По думите на Даниъл Канеман „човешките същества са измислили представата за риска, за да им по​могне да разберат и да се справят с опасностите и несигурностите на живота. Макар че тези опасности са реални, не съществува такова нещо като „реален риск" или „обекти​вен риск". [Словик] иска да покаже, че оценката на риска зависи от избора на мярка – при очевидната възможност изборът да се ръководи от предпочитанието към един или друг резултат, „следователно дефинирането на риска е упражнение на власт“. Всеки въпрос за политиката включва допускания за човешката природа и по-специално за изборите, които хората могат да направят, и за последиците от техните избори за тях и за обществото.“
.


▪ Това относително накратко е главното за четирите самостоятелни подхода (модела) в изучаването на риска (като събирателно на огромното разнообразие от рискове) или на рисковете (като отделните конкретизации на риска) в съвременното Рисково общество. 


Разбира се, всеки от тези подходи (модели) в определена степен е краен, изследващ главно една страна от разнообразните аспекти, свързани с влиянието на обществото върху рисковете или съответно на рисковете върху обществото: в тяхната основа са културно-антропологическите или структурно-социологическите специфики на обществото или управленско-организационните и системно-функционалните способности на обществото. 


В условията на настъпващото Рисково (а също така и Глобализирано, Постмодерно и Мрежово) общество, международната и националната сигурност са изправени лице в лице с множество традиционни, а още повече – нетрадиционни предизвикателства, рискове, опасности и заплахи (по-долу ще употребяваме за краткост „рискове“, за да не изреждаме непрекъснато „предизвикателства, рискове, опасности, заплахи“, макар че, както е добре известно
, това са различни понятия, всяко от тях е свързано с различни типове стратегии и политики за противодействие, с различни модели и подходи за справяне с него или поне за минимизиране на последиците от материализирането на застрашаващия заряд, който обозначеното с въпросното понятие негативно въздействие (явление) съдържа в себе си). 


Когато се говори за нетрадиционни рискове, означава, че става дума или за рискове, които са съществували преди, но сега се проявяват по нов, коренно различен начин, или за нови, несъществували преди рискове. Тяхната времева амплитуда и пространствен обхват се засилват, ескалират и деструктивният им потенциал, и сериозността на последиците им. Списъкът е обезпокоителен и респектиращ: тероризъм, разпадащи се държави и бежански вълни, хибридни войни, организирана престъпност и финансова криза, бедствия, аварии и катастрофи, пандемии, екологични промени и кибер(не)сигурност и мн. др., а за България можем да добавим и демографската криза, преминаваща вече в демографска катастрофа.


Всички тези нетрадиционни рискове, заедно с традиционните, поставят на изпитание, при това много сериозно, както света, Европа, нашия регион - Балканите и Черноморието, така и - а за нас то е главно – България. Всеки един от четирите самостоятелни подхода (модела) ни дава определен ключ за поставянето на застрашаващите фактори под ако не пълен, то поне частичен контрол, за предотвратяването на деструктивното им въздействие или най-малкото - за минимизиране на щетите от това въздействие. И понеже, както бе вече казано, всеки от подходите (моделите) в някаква степен е краен, то за изучаването и противодействието на рисковете, пред които е изправено нашето общество, би било най-ефективно, да се използва хибриден подход (модел), интегриращ съществени елементи от всичките четири подхода (модела). Разработването на подобен хибриден подход (модел) е несъмнено трудна и в същото време полезна задача – както от теоретическа, така и от практическа гледна точка. Като първа стъпка в тази насока, да видим „къде е България“ в отделните модели (подходи), какво е най-важното от тях, което може да се извлече за нея. 


• Най-напред нека се спрем на първия, „Културен/символен” подход. Този подход е част от субективното направление, т.е. Каквото е обществото, такива са рисковете.


При този модел обществото произвежда своите рискове и производството на рискове е резултат от функционирането на обществото; рисковете са субективно породени и са вътрешно присъщи на обществото; при това управлението на рисковете трябва да отчита спецификите на обществото и най-вече неговите културно-антропологически специфики.


Ако се върнем към четирите типа култури и съответно социални организации, според модела „решетка–група“ („grid-group“ model, Илюстрация 1), то за нашето общество може да се каже, че то има Йерархична култура и съответно Социална организация „С“. 


За подобен клас общества с отношения тип йерархия са характерни висока степен на колективистичност и властовост; вертикално бюрократично управлявани и хоризонтално сплотени индивиди; силни структурираност и сплотеност (силни структурна принуда и групова обвързаност). За тях е присъщо уважение към и подчинение на властта, спазване на груповите норми, прекомерен стрес от рисковете и преувеличен страх от процесите и явленията, заплашващи съществуващия социален ред. Възприемането на риска се намира под сериозно въздействие от страна на традицията и на институциите, на които се разчита да решават възникващите проблеми; правилността на решенията се определя от властовия пост на вземащия ги. В управлението на риска се следват строги правила и инструкции. 


В съгласие с този модел в българското общество трябва да се извърши огромен обем работа, така че запазвайки ключовите съставляващи на нашата идентичност и култура, ние да модернизираме своето мислене, да преодолеем онези стереотипи, нагласи и комплекси, които ни превръщат в пасивни съзерцатели на действителността, карат ни да прехвърляме цялата отговорност за това – как живеем, как се развиваме, как изграждаме едно стабилно и сигурно общество – на държавата, на властта. Ние очакваме някой да дойде и да реши проблемите ни, да ни „оправи“, да свърши всичко вместо нас - дори това, което зависи от самите нас. Това, че каквото е обществото, такива са рисковете, означава всъщност, че Каквито сме ние, така (ще) живеем. Необходимо ни е повече съзнание за нашата лична и общностна, в т.ч. обществена отговорност за нас самите, за нашето общество и държава. Няма я златната клетка на сигурността, а извън клетката винаги има несигурност, винаги има рискове и в немалка степен от нас самите зависи колко голяма ще бъде несигурността, дали рисковете ще бъдат вярно идентифицирани, анализирани, оценявани и управлявани.


С други думи, основните ни рискове ако не изцяло, то в една голяма част са функция на това, което сме, на живота, който живеем, на нежеланието ни да се променяме, въпреки променящите се обстоятелства. Имаме някои национални особености, които са помагали да оцеляваме през вековете в тежки условия, но днес те вече са контрапродуктивни. Става дума както за нагласи от типа: Аз ли ще оправя света? Да би мирно седяло, не би чудо видяло! Преклонена главица сабя не я сече! Да правят каквото щат!, така и за по-дълбоки и психологически (защо не и психически) обременени комплекси, дефицити - песимизмът, неумението да мислим стратегически; трудното сплотяване като народ около общи идеи, каузи, цели, задачи; отчуждеността ни от Държавата, възприемането й като нещо „отгоре“, действащо най-вече с принуди, с наказания и оставяща на заден план обикновения човек.

• Да вземем сега втория подход, „Рисково общество”, който е част от субективното направление. И за него важи максимата: Каквото е обществото, такива са рисковете.


При този модел също така обществото произвежда своите рискове и производството на рискове е резултат от дейността на обществото; рисковете са субективно породени и са вътрешно присъщи на обществото; тук също управлението на рисковете трябва да отчита спецификите на обществото - това са вече структурно-социологическите му специфики.

Какви изводи и поуки може да си извлече нашето общество от аналитичните усилия в рамките на дадения модел? Ако при първия модел се наблягаше на необходимостта ние да модернизираме, да осъвременим онези елементи от ценностите, нагласите и стереотипите си, които ни закотвят в миналия век и ни правят неадекватни в новата среда за сигурност, то тук иде реч за модернизиране, за осъвременяване на структурирането на обществото и отношенията между отделните обществени групи, общности и прослойки. Държавата все е повече отворена система, през нея минават различни потоци и трансфери и отдавна тя не е обсадена крепост. Новите индустриални, информационни и комуникационни технологии бързо намират път до нас, ние ги възприемаме и превръщаме в част от нашето ежедневие – индивидуално и обществено, но структурата на обществото и характерът на социалните взаимодействия се променят много по-бавно, ако се променят въобще. Ако по-рано имаше повече силовост и репресивност от страна на държавата и това потискаше прояви на лошо отношение, например, към личната отговорност или към околната среда, то сега, когато държавата губи своята респектираща и дисциплинираща сила, а задръжките отслабват и угризенията на съвестта намаляват („Така правят всички!“), противоречията между бързо навлизащите нови технологии и бавно променящите се структури и взаимодействия в обществото нанасят допълнителни щети на държавата, сигурността, природата и морала, генерират все по-трудно управляеми рискове или снижават ефективността в управлението на външните и вътрешните рискове – както организъм с отслабена имунна система много по-трудно се справя с болести, които организъм със силна имунна система „кара на крак“.  


Всичко си има цена, която обществото и индивидите плащат, при това в много по-големи размери от елитите. Не би могло и да бъде другояче, щом елитите непрекъснато приравняват своята, на елитите сигурност със сигурността на държавата (и структурите от системата за сигурност все по-често не разбират кого защитават – сигурността на елитите или сигурността на обществото), но също и щом технологичното обновление се пресреща със структурното закостеняване и консервиране (изостаналост на формите), с аморфните и заседнали в миналия век обществени взаимоотношения (изостаналост на съдържанията). Ние трябва да си дадем много ясна сметка, че това, че каквото е обществото, такива са рисковете, означава следното: Каквито са отношенията помежду ни, така ще живеем. 


След като сме потопени в толкова динамична, сложна, изпълнена със застрашаващи фактори и деструктивни влияния среда, ние трябва да приведем обществото си, неговите взаимодействия, институционалната му архитектура и системите за реагиране при рискове в съответствие с тази среда. Илюзия е, че това, което сме и това, което имаме, понеже по-рано ни е помагало да управляваме проблемите и несгодите си, да живеем и се развиваме, ще ни помага да живеем и се развиваме сега. Образно казано, ние сме във вода, но ако по-рано тази вода бе сладководна (река), сега тя е соленоводна (море). На пръв поглед е пак вода, но съвсем различна. Ние трябва да имаме нещо, което да дестилира водата или да се научим, да придобием способности да оцеляваме в соленоводна вода, но нещата изобщо не опират само до вида вода, до свойствата на водата. Защото плуванията в река и в море само се наричат с една дума „плуване“, а иначе това са коренно различни начини както за плуване, така и за подготовка, за ресурсно обезпечаване, а стратегиране, за преодоляване на изпитанията. Да не говорим, че мащабите и перспективите са други, че макар в морето да има Девети вълни, то отваря нови хоризонти, открива нови гледки, предизвиква нови емоции. Няма как да си живеем по-старому, да взаимодействаме както преди, да ползваме старите лодки и спасителни пояси, но да плуваме не както тогава в реката, а вече в морето.

 Такова с езика на метафората е описанието за днешното време на нашето общество. Морето носи нови рискове, но ако не се справяме с тях, то не е толкова заради рисковете, а най-вече заради самите нас. Защото не сме на нивото на тези рискове. Тръгнали сме срещу тях с древни корабчета и допотопни салове. Точно затова в рамките на този модел е в сила, че каквото е обществото, такива са рисковете, т.е. Каквото ни е обществото, пред такива рискове ще се изправяме. Толкова вярно е казаното по-горе, че обществото (ни) произвежда своите рискове и тяхното производство е продукт от неговата дейност; както и че рисковете са субективно породени и са вътрешно присъщи на обществото (ни)!

• Преминаваме към третия, „Governmentality” подход, принадлежащ на обективното направление. За него е в сила максимата: Каквото са рисковете, такова е обществото.


При този модел проявяващите се рискове въздействат на обществото и неговото функциониране е резултат от проявяващите се рискове; рисковете са обективно породени и външно съществуващи за обществото; като управлението на рисковете трябва да отчита способностите на обществото и най-вече управленско-организационните му способности.


Да припомним неологизма Governmentality на големия философ Мишел Фуко. Както пояснихме, в него има две съставки – първата е от управлявам, управление, правителство; а втората - от манталитет, менталност. Той може да се преведе различно – управляемост
, управленство
, държавно управление
, правителственост
, но в тези преводи нещо липсва, то липсва и в не буквалните, а пояснителни преводи управленска рационалност и правителствена рационалност. В Governmentality са еднакво важни и капацитетът за управление, и манталитетът при управление. При нашия Преход някои политици имаха качества за управление, властова „захапка”, воля да вземат и изпълняват решенията си, но ментално и манталитетно, ценностно и нравствено бяха далеч от държавници, поставящи на първо място интересите на обществото и гражданите, интересуващи се от последиците от взетите от решения, мислещи за хората, чиито съдби зависят от тези решения. Имаше и обратните примери - на политици, които мислеха стратегически, даваха си сметка какво трябва да се прави и как трябва да се направи, така че обществото да се развива и да се отстояват принципи, които укрепват кохезията и засилват солидарността, но им липсваха качества - управленският хъс и властовата енергия – за да вземат нужните решения и да ги претворят в реални дела по най-ефективния за националните интереси и сигурност начин.


Двете съставки на Governmentality означават нещата да се правят по правилния начин (управлявам, управление, правителство) и да се правят правилните неща (манталитет, менталност), с други думи да се правят правилните неща по правилния начин. В България през Прехода правихме правилни неща, но по неправилен начин – напр. приватизацията; или правихме по правилен начин неправилни неща - напр. изборите (всичко се решаваше с гласуване, по формално демократична процедура, но съдържанието й бе изкористявано по много начини). В това се състоят и провалите на Прехода – ние не успявахме да правим правилните неща по правилния начин, липсваше ни това, което се нарича Governmentality. 

Когато обаче говорим за този трети подход (модел) при изучаването на рисковете, то неологизмът Governmentality, както вече бе пояснено, отразява стратегиите и политиките, пътищата и начините, по които и чрез които държавата и нейните институции управляват както обществото, изправило се пред лицето на рисковете, така и самите рискове. Оттук произтичат изводите и поуките, които несъмнено трябва да си направи нашето общество. 

България се намира в сериозна политическа и икономическа, финансова и социална криза. А кризата действа като пропастта: при приближаването до пропастта скоростта на приближаване нараства, т.е. като че ли пропастта хипнотизира, притегля, става неустоима.

Затова трябва да осъзнаем, че рисковете, на които България се натъква са обективно съществуващи, реални, естествени и са като природни явления. С други думи, не можем да им се сърдим и проклинаме, в голяма степен не можем и да им повлияем, а трябва да се стремим да правим така, че щетите от тях да бъдат минимизирани, а ползите от тях, тогава и когато ги има, да бъдат максимизирани. Това би могло да се постигне, ако се постараем:


› От една страна, да заздравим и преустроим институциите за национална сигурност и ги приведем в състояние да контролират и дори да управляват рисковете (така че те да се реализират възможно по-рядко и деструктивните последствия от тях, ако се реализират, да са възможно по-малки); да изградим системи за ранно сигнализиране; да създаваме по-голям капацитет (материален и финансов, информационен и кадрови) за превенция; да инвестираме по-сериозно в първите реагиращи - first responders. И понеже сме в Третата вълна на Сигурността - Вълната на риска, когато Сигурността се разбира вече не като безопасност и като security, а като риск, трябва да мислим сигурността през призмата на риска, в т.ч. Системата и Стратегията за национална сигурност е нужно все повече да се разбират като Система и като Стратегия за управление на рисковете за националната сигурност. Това значи институционалната инфраструктура; нормативното, материалното, финансовото, информационното, кадровото обезпечаване на Държавата в сигурността да се обърнат с лице към риска, да усвояват управленски технологии и развиват сетива, ключови  за Рисковото общество. Така те ще преминават от реагиране (ре-активно поведение), т.е. спрямо това, което се е случило вчера и от превенция (активно поведение), т.е. спрямо това, което се случва днес, към ранно сигнализиране (про-активно поведение), т.е. спрямо това, което ще се случи утре, дори към прогнозиране (предвиждащо поведение - визии, цели и технологии за предвиждане), т.е. спрямо това, което  може да се случи вдругиден.


Провеждането на такава сериозна реформа (не само ре-форма, а и ре-съдържание) на Системата за национална сигурност и трансформирането й в Система за управление на рисковете за национална сигурност, ще изпълни с много повече смисъл и способности първата съставка на неологизма Governmentality и по този начин ще можем в много по-голяма степен да правим нещата по правилния начин в настъпващото Рисково общество.

› От друга страна, да променим и повишим своите критерии, по които избираме и оценяваме политиците си. За разлика от предното, по-статично и линейно (т.е. величината на въздействията е съизмерима с величината на последствията от тях) „Сигурностно“ общество, в Рисковото общество, с високата му динамика и засилващата се нелинейност (малки въздействия могат да имат големи последствия и големи въздействия могат да имат малки последствия), е далеч по-рисковано (тавтологията не е случайна), водещи при избора на политици да бъдат харизмата, личните и групови пристрастия, емоционалната обвързаност или желанието да се отхвърлят онези, които поради някакви предубеждения не ни се нравят. Сега се нуждаем от нови критерии за избор на политици – критерии, даващи шанс на хора съвременно мислещи, владеещи адекватни на рисковете, пред които сме изправени, управленски технологии - лидери визионери, знаещи и можещи, отлично образовани, просветени, едновременно българи и граждани на света и разбира се - онлайн. 

По-рано имаше строго отделяне на политиците от експертите (професионалистите и специалистите). Политиците бяха на стратегическото ниво (какво трябва да се прави), а експертите съответно: професионалистите на оперативното ниво (как трябва да се прави) и специалистите на тактическото ниво (кой трябва да го прави). На оперативното ниво професионалистите основно управляваха процеси, чрез които се изпълняваха стратегиите, определени от политиците. На това ниво логично редица професионалистите започваха да се самовъзприемат и да се държат като политици, те се изкушаваха да разглеждат тези си позиции като етап в преминаването им от експерти в политици. На тактическото ниво специалистите плуваха в свои води, то бе тяхното царство, те познаваха в дълбочина всеки процес, но това свиваше хоризонта им на мислене, ограничаваше възможностите им да разбират и влияят на другите процеси; те се развиваха не просто като специалисти, а като тесни специалисти: големите умения и сръчности имат свои преимущества и свои плюсове, но от гледна точка на социалната реализация и свои недостатъци и свои минуси.

Днес е много трудно да се поддържа старото отделяне на политиците от експертите, при което политиците казват какво трябва да се прави, а експертите - как то трябва да се прави и кой трябва да го прави. Политиците продължават да са на стратегическото ниво, специалистите на тактическото ниво. Но какво се случва с оперативното ниво? Случва се това, че то от изключително силно експертно, изискващо висок професионализъм, започва да се превръща все повече и в политическо. Политиците трябва да придобиват експертност, практически равноценна на познанията и мисленето, присъщи доскоро на професионалистите от оперативното ниво. Не са ли способни да усвоят такива познания и да изградят у себе си такова мислене, политиците стават некомпетентни като политици, като стратегически мениджъри на държавата и обществото, превръщат се в производители на рискове със своите политически решения, но и самите те стават рискове – с методите и способите, чрез които осъществяват функциите си на политици, чрез които управляват. А пък специалистите не могат повече, ако наистина са специалисти, да са затворени в тесния си хоризонт, присъщ на тактическото ниво. Те са призвани по отношение на конкретния процес, с който са ангажирани, да имат не само погледа и мисленето във и отвътре, но и да придобиват погледа и мисленето над и отвън, иначе и на теория, и на практика не могат да се нарекат специалисти, а полу- и псевдо-специалисти. Заедно с това те не само също се превръщат в производители на рискове със своите решения като специалисти, но и самите те стават рискове - с подходите и средствата, чрез които извършват своите дейности на специалисти, чрез които реализират изпълнителските си задачи. И така, на оперативното ниво се срещат два процеса: и политиците, и специалистите придобиват компетентности за това ниво, т.е. постепенно започват да се приближават капацитетът и знанията на политиците („отгоре“), които все повече се нуждаят от експертността на професионалисти; и капацитетът и знанията на специалистите („отдолу“), които все повече надскачат тесния профил, надграждат себе си и се превръщат в професионалисти. 


Но ние тук в много по-малка степен се интересуваме от качествата и способностите, които в днешното Рисково общество трябва да притежават експертите, макар че това е въпрос от изключителна важност и той е свързан с редица фундаментални проблеми - като  този за снижаващото се качество на средното и висшето образование; или за постоянните чистки и дисциплинарни репресии, на които са подложени експертите-професионалисти; или за феномена „калинки“, даващ метастази из всички нива на държавната и общинските администрации и т.н. Непрофесионализмът в различните администрации се е превърнал в сериозен риск за националната сигурност и той може в скоро време да стане неуправляем. 


И все пак когато се намираме в рамките на „Governmentality” подхода, за нас е много по-ключов въпросът за необходимостта в наши дни политиците да придобиват сериозни експертни познания и критично експертно мислене, които да им помагат не само както досега да действат на най-високото, на стратегическото ниво, но да имат разбиранията и способностите за идентификация, анализ и оценка на рисковете, свързани с действията, по-рано присъщи на оперативното ниво. Това е качествено нова менталност, за нея се изисква качествено нов манталитет и нашето общество трябва да започне да мисли за политиците си, да ги преценява и избира, да формира отношението си към тях и през тази нова, изключително важна, доскоро твърде нетипична, дори изглеждаща абсурдна призма. То повече не може да поверява управлението на държавата на популисти-дилетанти, на свръхамбициозни абстрактни политикани, на демагози, които с лекота вземат решения, за последствията от които няма да отговарят, на харизматични майстори на манипулациите. 


Развитието на подобно качествено ново отношение на обществото към политиците, на които то поверява управлението на държавата, а значи и своята съдба, прилагането на съвременни критерии към властовата им пригодност ще изпълни с много повече смисъл и способности втората съставка на неологизма Governmentality и по този начин ще можем в много по-голяма степен да правим правилните неща в настъпващото Рисково общество.


Обобщавайки, като изпълним едновременно с много повече смисъл и способности и двете съставки на неологизма Governmentality, ние тогава ще можем наистина в много по-голяма степен да правим правилните неща по правилния начин, да управляваме доста по-ефективно рисковете, които ни носи Рисковото общество. Само така бихме могли и да се възползваме съдържателно от идеите и препоръките на този модел и да осъзнаем, че той е прав като твърди, че каквито са рисковете, такова е обществото. Българското общество.


• Остана четвъртият, добавеният от нас „Адаптивен/абсорбтивен“, подход, част от обективното направление. За него имаме: Каквито са рисковете, такова е обществото.


При този модел аналогично проявяващите се рискове въздействат на обществото и неговото функциониране е резултат от проявяващите се рискове; рисковете са обективно породени и външно съществуващи за обществото; управлението на рисковете трябва да отчита способностите на обществото и главно системно-функционалните му способности.


Рисковото общество, ескалиращите кризи, умножаващите се застрашаващи фактори, мутациите на традиционни и метастазите на нетрадиционни рискове във всяко измерение - глобално (светът), континентално (Европа), регионално (Балканите и Черноморието) и национално (България), означават, че ние трябва като държава (институциите), общество и граждани да пречупим вечно изкушаващите ни нагласи да се снишим и да изчакаме бурята да отмине (тя няма да отмине, вече свърши хубавото време, както се пее в песента) и да се адаптираме към новите условия и новата среда за (не)сигурност. Тези нови условия и нова среда за (не)сигурност определят и предопределят какво ще бъде „времето” след геостратегическите и геополитически „климатични” промени. Нямаме друга алтернатива, освен да придобиваме сетива и инстинкти, способности и инструменти, така че не само да оцеляваме, но и да се развиваме - въпреки променения „климат” и произтичащите от него извънредности и аномалии. Адаптацията трябва да бъде институционална - институциите в сигурността не могат да продължават да функционират с предишната архитектура и в предишния режим – реактивно и инерционно, а трябва да се мрежовизират, да започнат да залагат повече на децентрализацията и на координацията, вместо на централизацията и на командването (дори командоренето). Те трябва да се научат да предугаждат процесите, да вървят пред тях и действат преди тях, или поне своевременно, а не главно post factum. Но адаптацията не може да не бъде и при обществото и отделния гражданин. Нужно е да си изработим друго отношение към несигурността, да се научим да живеем в много висока несигурност, при непрекъснато редуващи се извънредни ситуации. Обществото не бива да си позволява при всяко ново драматично събитие да се подплашва като стадо, да изпада в паника и страх, да се разпада на зациклили в себе си общности и малки групи; индивидите не бива да се поддават на стихийни желания за атомизиране и за спасяване по единично и семейно, а да усвояват различен тип поведение – на сплотяване, на съпричастност. Само по този начин може да се намали психологическата и стресовата уязвимост на обществата и гражданите - да свикват и те, и държавните институции, че ще живеят с рисковете и в риск. Новото „време” не е безнадеждно и невъзможно за живот, то просто е по-различно от досегашното; да, то има недостатъци, дори опасни страни, но предлага и много други, не само негативни възможности и перспективи - важно е да се научим да живеем при него.


Има четири нива на избор на стратегии
 в критични ситуации, които системата (в т.ч. държавата и обществото) може да следва, за да постави под контрол застрашаващите фактори, способни да я доведат до дестабилизация, до изтощаване на нейните материални, финансови, информационни и човешки ресурси, до нарастване на несигурността й. Ще се спра на тях, без да навлизам в детайлите: Първото ниво е „правене на нещо”;  Второто ниво е „наличието на стратегия е по-добре от липсата на стратегия”; Третото ниво е „най-добрата стратегия е по-добра от другите стратегии”; и Четвъртото ниво е „разширяване на контекста”. Последното ниво предписва тогава, когато и най-добрата от самостоятелно разработените и прилагани стратегии не дава желания резултат (нерядко обстоятелствата и условностите са по-силни от нас), системата да потърси, да приложи или да се присъедини към нечия успешна стратегия – а точно това означава абсорбцията.

И докато адаптацията в определена степен е пасивна, приспособяваща се, наложена и не оставяща много избори и алтернативи, защото поставя изисквания, които трябва да се приемат, за да не се огънем и предадем пред лицето на новите рискове, то абсорбцията, както по-рано изяснихме това, е много повече активно и дори проактивно поведение, тя е действие, трескаво анализиране на възможни опции и избори, акции и изходи. Ние не сме сами сред този свят, на този континент и в този регион, така че не е нужно да се откриват Америка и топлата вода – има редица правилни модели на поведение, ефективни подходи и добри практики, с които другите държави, чрез техните нормативни уредби и властови институции, чрез техните общества и граждани съумяват да дадат ефективни отговори на деструктивните процеси, да изработят устойчиви решения на негативните проблеми. Така че ние трябва да имаме очи, които да виждат и уши, които да чуват и да се оглеждаме и да се ослушваме за подобни работещи правилни модели на поведение, ефективни подходи и добри практики и ги внедряваме у нас. Не да ги прилагаме едно към едно, а като отчитаме нашите традиции и култура, знанията и уменията, с които разполагаме. Абсорбцията не е сляпо копиране, а активен процес, рефлективно (мислещо) отношение, творческо усилие, енергична воля за усвояване на това, което работи надеждно и произвежда сигурност в по-развитите и по-демократичните общества, за да можем да се справяме успешно в новата несигурност и в същото време да се развиваме и се демократизираме както тези общества. И така ще се спасим от заблудата, че цената за повече сигурност е по-малко демокрация. 


Синтезът на адаптацията и абсорбцията в този „Адаптивен/абсорбтивен” подход е повече от техния механичен сбор. Тук не става дума за два паралелни процеса, при които от една страна се мъчим да се адаптираме към средата за (не)сигурност, а от друга страна се стараем да усвоим работещи похвати и процедури от по-успешни общества. Ако беше така, не би ставало дума за отделен, самостоятелен подход. Всяка система (в т.ч. и всяко общество), за да бъде система, постоянно трябва да осъществява, наред с другите шест и тези две базисни функции - адаптация и абсорбция. Адаптивно/абсорбтивният подход означава едновременен, синергиен процес на адаптация и абсорбция, с наличие на т.нар. обратна връзка: адаптацията влияе на (оптимизира) абсорбцията и абсорбцията влияе на (оптимизира) адаптацията. Затова имаме 1 + 1 = 3 - синергетичен ефект от тяхното взаимно влияние (оптимизиране). Ако този модел се превърне в работещ инструмент за трансформации и поведение на страната ни в Рисковото общество, то тогава наистина би могло да осъзнаем защо при него казват, че каквито са рисковете, такова е обществото.


В заключение, Рискологията постепенно се интегрира в Науката за сигурността, в науката-майка. Това е естествен и логичен процес. Ако перифразираме мисълта на Жорж Клемансо, че „Войната е твърде важно нещо, за да бъде оставено на генералите”, бихме казали, че „Рискът е твърде сложно нещо, за да бъде оставено на риск-мениджърите”. 

Управлението на рисковете не е само технология и изчисления, то има претенции за наука и в него има елементи на наука, но всъщност то е под-наука, само дял от Науката за сигурността, то е частното и конкретното спрямо нея, а тя е общото и абстрактното.

Управлението на рисковете е една дисциплина в, едно направление от Науката за сигурността. Както Съпротивлението на материалите е под-наука, дял, дисциплина в, направление от Механиката, то е частното и конкретното спрямо нея, а тя е общото и абстрактното. И това изобщо не омаловажава нито Съпротивлението на материалите, нито Управлението на рисковете като дейности, заслужаващи приоритетно внимание.

Отново ще изтъкнем тезата за необходимостта на базата на четирите самостоятелни подхода (модела) при изучаването и противодействието на рисковете, пред които днес е изправено нашето общество, да се разгърне хибриден подход (модел), интегриращ важни елементи от всичките четири подхода (модела). Хибридността на съвременната среда за (не)сигурност се изразява в съчетаване на: (1) остатъчни специфики от „Сигурностното” общество и Вълната на сигурността и навлизащи специфики от Рисковото общество и Вълната на риска; (2) линейни и нелинейни ефекти във въздействията и последствията от тях; (3) затвореност и отвореност на държавите като институционални архитектури и на обществата като социални системи; (4) дохибридни и хибридни войни, конфликти, кризи и извънредни ситуации; (5) традиционни и нетрадиционни предизвикателства, рискове, опасности и заплахи. Това, налага разработването на подобен хибриден подход (модел) за България и нейната сигурност. Именно тезата за хибридния модел е главното съдържание на този анализ и необходимостта от неговото разработване е неговото основно послание.

